kortnæbbet gås
Den kortnæbbede gås er en mellemstor gås, som yngler på den arktiske tundra og overvintrer i landbrugsområder i Vesteuropa. Der findes to bestande: Den ene yngler på Svalbard og overvintrer i Danmark, Holland og Belgien, mens den anden yngler i Nordøstgrønland og Island og overvintrer i Skotland og England.
Hele bestanden fra Svalbard optræder i Danmark under forårs- og efterårstrækket, og en stor del overvintrer også i landet i milde vintre. Kortnæbbede gæs forekommer mest i Vest- og Nordjylland og ved Vadehavet.
Bestanden er vokset fra 15.000 fugle i 1950'erne til over 80.000 i 2018 og 2019. Den voksende bestand har givet anledning til konflikter med landbrugsinteresser, da gæssene i høj grad søger føde på græsmarker og vintersæd.
I 2012 trådte en international adaptiv forvaltningsplan i kraft, som har som mål at opnå en bestand på omkring 60.000 kortnæbbede gæs, med jagt som det vigtigste forvaltningsværktøj.